《沁园春 咏水仙花》
清代·刘琬怀

异卉奇葩，携取瓷盆，清泉灌培。认根原盘结，蒜山因在，叶分戌削，葱岭经来。

云护前身，水流今日，金玉镶成一种才。炉烟畔、琴床砚匣，尽可相陪。

芳姿已出尘埃。故不向、春风暖处开。近阑干晓日，晴香乍吐，纱窗夜月，素影低徊。

洛浦情遥，湘江意隔，解佩幽怀莫浪猜。端详久，想珊珊风骨，才下蓬莱。

作者简介：刘琬怀，字韫如，一字撰芳，阳湖人。刘汝器女，嗣绾妹，金坛虞朗峰室，有《问月楼集》。